FÆLLES AKTION af 22. april 1996 vedtaget af Rådet på grundlag af artikel K.3 i traktaten om Den Europæiske Union om udveksling af retsembedsmænd som forbindelsespersoner med henblik på at forbedre det retlige samarbejde mellem Den Europæiske Unions medlemsstater (96/277/RIA)

RÅDET FOR DEN EUROPÆISKE UNION HAR under henvisning til artikel K.3, stk. 2, litra b), i traktaten om Den Europæiske Union,

under henvisning til Den Italienske Republiks initiativ, og ud fra følgende betragtninger:

Medlemsstaterne anser det for at være af fælles interesse, at der vedtages foranstaltninger til at forbedre det civilretlige og strafferetlige samarbejde;

med henblik herpå vil udveksling af retsembedsmænd mv. som forbindelsespersoner mellem de medlemsstater, der måtte ønske det, være både hensigtsmæssig og ønskelig;

udveksling af retsembedsmænd mv. som forbindelsespersoner kan gøre det retlige samarbejde hurtigere og mere effektivt samt lette den gensidige forståelse af medlemsstaternes retsorden og retsforvaltning;

et mere effektivt strafferetligt samarbejde kan også bidrage til en effektiv bekæmpelse af international kriminalitet i alle dens former, især organiseret kriminalitet og terrorisme, samt svig, navnlig svig til skade for Fællesskabets finansielle interesser;

denne fælles aktion berører hverken de gældende procedureregler inden for det retlige samarbejde eller udvekslingerne af oplysninger mellem medlemsstaterne og Kommissionen på grundlag af andre instrumenter;

Rådet ser positivt på de initiativer, nogle medlemsstater allerede har taget ved at udsende eller modtage retsembedsmænd mv. som forbindelsespersoner, hos de myndigheder, der er kompetente med hensyn til strafferetligt samarbejde, samt på de initiativer, der er truffet for at etablere et velfungerende net af retlige kontakter med henblik på at bekæmpe international organiseret kriminalitet;

det er nødvendigt at fastsætte et klart og relevant retsgrundlag for de initiativer, der allerede er taget, for at gøre dem mere effektive og fremme deres samordning -

VEDTAGET DENNE FÆLLES AKTION:

Artikel 1

Udveksling af retsembedsmænd som forbindelsespersoner

1. Denne fælles aktion opstiller rammerne for udsendelse eller udveksling mellem medlemsstaterne, i henhold til bilaterale eller multilaterale aftaler, af retsembedsmænd mv., som er særlig sagkyndige i de procedurer, der anvendes i det retlige samarbejde, i det følgende benævnt »forbindelsespersoner«.

2. Medlemsstaterne er enige om at basere sig på retningslinjerne i denne fælles aktion, når de sammen med en anden medlemsstat beslutter, at der skal udsendes eller udveksles forbindelsespersoner.

3. Disse rammer for udvekslingen af forbindelsespersoner tilsigter at gøre det retlige samarbejde hurtigere og mere effektivt og at fremme udvekslingen af oplysninger om medlemsstaternes retsorden og retsforvaltning samt om den måde, disse systemer fungerer på.

Artikel 2

Forbindelsespersonernes opgaver

1. Forbindelsespersonernes opgaver omfatter som hovedregel enhver aktivitet med henblik på især via direkte kontakter med værtslandets kompetente tjenester og retsmyndigheder at fremme og fremskynde enhver form for strafferetligt og eventuelt også civilretligt samarbejde.

2. Forbindelsespersonernes opgaver kan endvidere i henhold til aftaler mellem det udsendende land og værtslandet omfatte enhver aktivitet med henblik på at varetage udveksling af oplysninger og statistikker med det sigte at fremme det gensidige kendskab til de respektive staters systemer og juridiske databaser og forbindelserne mellem juridiske embedsmænd i vedkommende stater.

Artikel 3

Udveksling af oplysninger

Medlemsstaterne underretter i Rådet hinanden om initiativer, der allerede er taget eller vil blive taget med henblik på gennemførelsen af denne fælles aktion. Medlemsstaterne orienterer årligt Rådets Generalsekretariat om deres udvekslinger af forbindelsespersoner.

Artikel 4

Afsluttende bestemmelse

Denne fælles aktion offentliggøres i Tidende og træder i kraft på dagen for vedtagelsen.

Udfærdiget i Luxembourg, den 22. april 1996.

På Rådets vegne

S. AGNELLI

Formand